Tojikiston eng baland flagshtoki bilan Ginnesga kirdi
Mustaqillikning 20 yilligini nishonlash uchun 210 million dollar ajratilgan. 3,5 millioni mana shu, "miliiy faxr" flagshtok uchun.
Temir uskunani Deyvid Chambers, amerikalik muhandis, ishlagan. “Bizni yollagan tomonlarga har doim shuni aytamizki, bu flagshtoklar Ginnes kitobi uchun emas. Biz uni siz uchun, xalqingiz uchun o’rnatayapmiz”,- deydi u. Chambers “Amerika Ovozi” ni flagshtokning tepasiga olib chiqdi. U bir necha qismdan iborat bo’lib, aslida Birlashgan Arab Amirliklarida, Dubayda, ishlangan. Keyin dengiz orqali Eronga, u yerdan esa yuk mashinasida Turkmaniston va O’zbekiston orqali Tojikistonga olib kelingan. Tojikiston ahli, tabiiyki, bu inshoot bilan faxrlanishini aytadi. Pomir tog’lari bag’rida katta bo’lgan talaba yigit, Barbiy Mahmud, bu flagshtok va bayroq g’ururimizni yanada ko’tarib yubordi, deydi. “Shuni ko’rish uchun keldim o’zi. Mana shu flagshtok orqali Tojikiston dunyoga yanada tanilsa ajabmas”, - deydi u. “Ginnesga tushibdimi, demak, endi hamma bu haqda biladi”. Kunini zo’rg’a ko’rayotgan xalq uchun bu katta gap, deydi Zafar Abdullayev, internetda o’tkir sharhlari bilan tanilgan blogger. “Yurtimiz sobiq Sovet davlatlari ichida eng qashshoqlaridan. Korrupsiya darajasi jihatidan ham birinchi o’rinlarda turamiz. Mana shunday bir holatda shuncha pulni osmonga sovurayapmiz. Menimcha, jamoatchilik buni ko’rib, afsus deydi. Qish kelayapti, odatda elektr tokisiz rosa qiynalamiz. Hozir bunday xarajatlarning mavridi emas”, - deydi Zafar Abdullayev. Deyvid Chambers kabi muhandislar esa buyurtma kimdan kelishidan qat’iy nazar uni bajarishga tayyor. Dubayda asoslangan “Trident Support” kompaniyasining oshig’i olchi. “Biz Janubiy Afrika, Angola, Hindiston singari davlatlarda ham baland-baland, 100 metrga yetadigan, flagshtoklar o’rnatayapmiz. Insholloh, Amerikada ham bir kun shulardan biri qad ko’taradi, o’zimiz quramiz. Hech kim xohlamasa, o’zim uchun o’rnataman. Ana keyin u shaxsiy hovlidagi eng baland flagshtok sifatida Ginnesga kiradi”, - deya kuladi muhandis. Yaqin kelajakda esa uni Nigeriya, Malayziya va Rossiyada katta loyihalar kutmoqda. Kreml uni 2014-yilgi Qishki Olimpiya O’yinlariga mezbonlik qiladigan Sochiga chaqirgan. Ularga ham baland flagshtok kerak.